Thor Pedersen (V), 2006-01-12:
Det er jo beskrevet meget klart i tekstanmærkningen, at vi ønsker åbenhed.
Vi vil ikke beslutte på forhånd, hvad det er, der i givet fald skal rettes op.
Det er vel også sådan, at hvis man kommer på sygehus med et brækket ben, er det ikke afgjort, før patienten kommer ind, hvad det er for et ben, der er brækket.
Man venter og ser, om benet er brækket i givet fald.
Her vil man have, at vi skal beslutte på forhånd, hvor det skrider, hvordan det er skredet, og hvordan den samlede økonomi ser ud.
Mit ønske er jo, at fru Lissa Mathiasen og alle andre ordførere i oppositionen går hjem og appellerer til, at skal kommunestyret leve på et aftalesystem, så er det ekstremt vigtigt, især i 2006, som er et meget svært år, at aftalerne overholdes.
Jeg håber at se, at man alle steder bakker op om, at kommunerne overholder aftalen og ikke blot halvdelen af aftalen eller begynder at tale om, hvor meget af aftalen der skal overholdes eller hvor lidt.
Det er faktisk en samlet aftale, som vi beder om at man overholder, hvis der er ansvarlighed bag den måde, som man ønsker at den til enhver tid siddende regering og det kommunale landskab skal kunne indgå aftaler på.
Jamen det er jo det, der sker.
Aftalesystemet bygger på, at KL indgår en aftale på alle kommuners vegne, og aftalesystemet lever lige så længe, som kommunerne er solidariske og har vilje til at efterleve den aftale, KL har indgået.
I den aftale indgår det jo, at kommunerne skal vise hensyn til hinanden, bl.a. ved at nogle er i stand til at gøre stigningerne mindre end andre, så resultatet kommer til at passe, når man lægger det hele sammen.
Det skal altså ikke være sådan, at hver kommune tager sin andel, og sådan har det heller aldrig været forudsat i kommuneaftalerne.
KL har hjulpet med til, at på trods af mangfoldigheden af forskelle ender det alligevel med, at det samlede aftalekompleks overholdes, og det forventer jeg også sker her.
Hvis det ikke skulle lykkedes, bliver vi nødt til at se på resultatet, før vi overhovedet vurderer, hvordan vi kan rette op på, at noget er gået galt, men det har ikke noget med straf at gøre.
Det har noget at gøre med at hjælpe, når noget er gået galt.
Jeg vil bare gentage, at der ligger et kollektivt ansvar på kommunerne for at overholde en kollektiv aftale.
Det er egentlig meget enkelt.
Så den diskussion skal man have kommunerne imellem, for der er betalt for demografien, der er betalt for det, der er vedtaget i Folketinget.
Pengene er lagt ud i kommunerne.
Der er givet 10 mia. kr. i balancetilskud.
Vi har afleveret pengene.
Så må man selv finde ud af at fordele dem.
Medmindre man ønsker generelt, at det er finansministeren, der skal styre hver enkelt kommune, så må man sige det og fremsætte beslutningsforslag, for så kan jeg svare på, hvad man gør i de forskellige kommuner, for det er i givet fald også forskellige løsninger, der så er.
Jeg vil meget fraråde, at man mener, at jeg skal styre hver eneste indtægtspost og hver eneste udgiftspost, der er i et kommunalt budget hele landet over.
Den frihed har de selv.
Men det, jeg kan sige, er, at vi har betalt for, at det hele går op.
Vi betaler for demografi, og vi betaler for løft i service.
Og ud over det har vi givet en gave i forbindelse med kommuneaftalen for 2006, som slet ikke er begrundet i demografi eller i det, der er pålagt fra Folketingets side, til løft i serviceudgifter.
Så den debat skal man føre i det kommunale landskab og ikke med regeringen.